 

UNELE ASPECTE JURIDICE PRIVIND LEGEA STATUTULUI MAGHIARILOR

 

1. EXTRATERITORIALITATEA

Conceptul de extrateritorialitate a unei legi aparţine dreptului internaţional şi are în vedere aplicarea legii emise de un stat pe teritoriul altui stat. Aşadar, este vorba de o extindere a jurisdicţiei unui stat asupra unor persoane sau activităţi care se află sau se desfăşoară pe teritoriul altui stat, în timp ce jurisdicţia statului din urmă este înlăturată, iar legile sale nu se aplică acestor persoane sau activităţi.

Pentru ca extrateritorialitatea să opereze este necesar acordul celor două state în cauză. De regulă, extrateritorialitatea se aplică, pe bază de reciprocitate, în privinţa misiunilor diplomatice, a armatelor în tranzit, a vaselor în ape şi porturi străine, precum şi a şefilor de state străini aflaţi în vizită oficială (conform Encyclopaedia Britannica, Encarta).

În ceea ce priveşte Legea statutului maghiarilor, nu se poate spune că este vorba de o lege cu aplicare extrateritorială. Acest lucru ar însemna că acelor persoane şi activităţi pe care legea le are în vedere şi care se află sau se desfăşoară pe teritoriul României nu li se aplică legea română, ci legea ungară. Or, statul român nu poate fi privat de la exercitarea jurisdicţiei pe teritoriul său atât timp cât nu şi-a dat acordul la aceasta. Chiar şi în absenţa unei prevederi de principiu în legea în discuţie, potrivit căreia prevederile acesteia sunt îndeplinite cu respectarea legilor române, aceste din urmă legi nu pot fi înlăturate de la aplicare, atât timp cât statul român veghează la respectarea propriei ordini juridice. Iar măsura în care prevederile Legii statutului, care se referă la persoane sau activităţi de pe teritoriul României, sunt sau nu conforme cu legislaţia românească este o chestiune de evaluare detaliată; în măsura în care această conformitate nu există, prevederile în cauză vor rămâne fără consecinţe, statul ungar neavând posibilitatea de a constrânge la aplicarea lor. Iar în măsura în care aceste prevederi nu încalcă vreo lege română (care ar interzice activităţile vizate de ele), legea va avea consecinţe, dar nu ca un rezultat al înlocuirii jurisdicţiei suverane a statului român cu cea a statului maghiar, ci ca urmare a exercitării libere, de către anumite persoane sau organizaţii, a drepturilor lor.

2. REGLEMENTĂRI LA NIVEL EUROPEAN

2.1. CONSILIUL EUROPEI

Convenţia Europeană a Drepturilor Omului1 stabileşte, în art. 14, că exercitarea drepturilor şi libertăţilor recunoscute de prezenta Convenţie trebuie să fie asigurată fără nici o deosebire bazată, în special, pe sex, rasă, culoare, limbă, religie, opinii politice sau orice alte opinii, origine naţională (s.n.) sau socială, apartenenţă la o minoritate naţională (s.n.), avere, naştere sau orice altă situaţie.



1 Adoptată la Roma la 4 noiembrie 1950 şi intrată în vigoare la 3 septembrie 1953.

Convenţia-cadru pentru protecţia minorităţilor naţionale (STE. 157-1995)2 a fost ratificată atât de România, cât şi de Ungaria. Convenţia stabileşte o serie de obligaţii pentru statele părţi în domeniul protecţiei minorităţilor naţionale care trăiesc pe teritoriul lor.



2 Adoptată la Strasbourg la 1 februarie 1995 şi intrată în vigoare la 1 februarie 1998.

Convenţia are în vedere stabilirea unui cadru de protecţie şi promovare a minorităţilor naţionale care trebuie stabilit de fiecare stat parte pe teritoriul său, prin legislaţie proprie. Astfel, spre exemplu, potrivit art. 4:

1.
Părţile se angajează să garanteze fiecărei persoane aparţinând unei minorităţi naţionale dreptul la egalitate în faţa legii şi la egala protecţie a legii. În această privinţă, orice discriminare bazată pe apartenenţa la o minoritate naţională este interzisă.

2.
Părţile se angajează să adopte, dacă este cazul, măsuri adecvate pentru a promova, în toate domeniile vieţii economice, sociale, politice şi culturale, egalitatea deplină şi efectivă între persoanele aparţinând unei minorităţi naţionale şi cele aparţinând majorităţii. Ele vor ţine seama în mod corespunzător, în această privinţă, de condiţiile specifice în care se află persoanele aparţinând minorităţilor naţionale.

3.
Măsurile adoptate în conformitate cu paragraful 2 nu vor fi considerate acte de discriminare.

În acelaşi timp, art. 2 prevede: Dispoziţiile prezentei Convenţii-cadru vor fi aplicate cu bună credinţă, într-un spirit de înţelegere, toleranţă şi cu respectarea principiilor bunei vecinătăţi, relaţiilor prieteneşti şi cooperării între state.

Potrivit art. 18: 1. Părţile vor depune eforturi pentru a încheia, dacă este necesar, acorduri bilaterale şi multilaterale cu alte state, îndeosebi cu statele vecine, pentru a asigura protecţia persoanelor aparţinând minorităţilor naţionale respective.

2.
Dacă este cazul, părţile vor lua măsuri pentru încurajarea cooperării transfrontaliere.

Art. 20 şi art. 21 au următoarea formulare: În exercitarea drepturilor şi libertăţilor decurgând din principiile înscrise în prezenta Convenţie-cadru, orice persoană aparţinând unei minorităţi naţionale va respecta legislaţia naţională şi

drepturile celorlalţi, în special ale persoanelor aparţinând majorităţii sau altor minorităţi naţionale şi nici o dispoziţie din prezenta Convenţie-cadru nu va fi interpretată ca implicând vreun drept de a întreprinde vreo activitate ori vreun act contrar principiilor fundamentale ale dreptului internaţional, în special celor ale egalităţii suverane, integrităţii teritoriale şi independenţei politice a statelor.

2.2. UNIUNEA EUROPEANĂ

Directiva Consiliului Uniunii Europene 2000/43/EC din 29 iunie 2000, cu aplicabilitate pe teritoriul Uniunii Europene, stabileşte principiul tratamentului egal al persoanelor indiferent de originea etnică sau rasială.

Art. 2 explică conceptul de discriminare şi cel al tratamentului egal. Principiul tratamentului egal implică inexistenţa vreunei discriminări directe sau indirecte, bazate pe originea etnică sau rasială.

Discriminarea directă, potrivit aceluiaşi articol, există atunci când o persoană este tratată mai puţin favorabil decât este, a fost sau va fi tratată altă persoană în situaţii comparabile, pe motivul originii etnice sau rasiale. Discriminarea indirectă există atunci când o prevedere, un criteriu sau o practică aparent neutre ar pune persoane de o anumită origine etnică sau rasială în dezavantaj, în comparaţie cu alte persoane; aceasta doar dacă acea prevedere, acel criteriu sau acea practică nu sunt obiectiv justificabile de un scop legitim, caz în care şi mijloacele de atingere a respectivului scop trebuie să fie potrivite şi necesare. 

Art. 3 stabileşte aria de aplicare a principiilor nediscriminării şi egalităţii de tratament, stabilite de către Directivă. Aceasta cuprinde: condiţiile de angajare şi muncă, cu toate implicaţiile acestora, protecţia socială, educaţia etc. La pct. 2 al aceluiaşi articol este prevăzută neaplicarea Directivei în ceea ce priveşte difererţa de tratament bazată pe cetăţenie şi nici în privinţa reglementărilor privitoare la intrarea, rezidenţa şi statutul legal, pe teritoriul statelor membre ale Uniunii, ale cetăţenilor statelor ce nu fac parte din Uniune sau a apatrizilor.

Art. 5 consacră legitimitatea acţiunii pozitive, în vederea asigurării deplinei egalităţi în practică, atunci când pentru aceasta este necesară menţinerea sau adoptarea de măsuri specifice pentru prevenirea sau compensarea dezavantajelor legate de originea etnică sau rasială.

Carta drepturilor fundamentale a Uniunii Europene (2000/C 364/01), după ce, în art. 20, stabileşte principiul egalităţii în faţa legii, consacră, în art. 31, principiul nediscriminării, stabilind că este interzisă orice discriminare bazată pe sex, rasă, culoare, originea etnică (s.n.) sau socială, trăsături genetice, limbă, religie sau credinţă, opinie politică sau de orice altă natură, apartenenţa la o minoritate naţională (s.n.), proprietate, naştere, handicap, vârstă sau orientare sexuală. De asemenea, este interzisă, în principiu, orice discriminare bazată pe cetăţenie în interiorul Uniunii Europene.

 

3. REGLEMENTĂRI LA NIVELUL STATELOR EUROPENE

 

De regulă, statele europene au recurs la negocieri şi acorduri bilaterale pentru reglementarea situaţiei minorităţilor naţionale care trăiesc pe teritoriul statelor vecine. Astfel, pot fi citate exemplele Germaniei şi Danemarcei, Austriei şi Italiei. Aceste acorduri stabilesc atât posibilitatea statului-mamă de a-şi sprijini etnicii, minoritari în statele vecine, în vederea păstrării identităţii, cât şi o autonomie locală mai largă sau mai restrânsă acordată de statul de cetăţenie, care să le permită acestora, într-o anumită măsură, auto-guvernarea. În acest scop au fost create organisme bilaterale permanente, care au rolul de întărire a cooperării regionale şi de monitorizare a problemelor apărute şi a eficienţei soluţiilor adoptate.

Danemarca şi Republica Federală a Germaniei au semnat, la 29 martie 1955, aşa-numita Declaraţie Copenhaga-Bonn, care se referă la drepturile minorităţilor germană şi respectiv daneză din zona de graniţă dintre cele două ţări şi la colaborarea viitoare în privinţa rezolvării problemelor minorităţilor. Declaraţia conţine o listă a drepturilor individuale de care beneficiază membrii celor două minorităţi naţionale, precum şi o serie de angajamente.

La 16 septembrie 1997 a fost semnat Acordul prin care lua fiinţă Regiunea South Jutland-Schleswig; din această regiune fac parte districtele germane Flensburg, Nordfriesland şi Schleswig-Flensburg şi districtul danez South Jutland. În Preambulul Acordului este prevăzută înfiinţarea unei regiuni europene care constituie fundamentul pentru o cooperare transfrontalieră intensivă şi de lungă durată, în vederea dezvoltării întregii regiuni de graniţă. Mijloacele avute în vedere sunt garantarea drepturilor egale, educaţiei, investiţiilor, măsurilor sociale etc. Consiliul regional este principalul organism de decizie al organizaţiei, cu atribuţii de consiliere şi coordonare; el este format din 42 de membri, câte 21 numiţi de fiecare din părţile germană şi daneză3.

3 Informaţii preluate de pe site-ul Consiliului Europei (www.coe.int).

Divergenţele dintre Austria şi Italia cu privire la Tirolul de Sud (regiune 1ocuită în mare majoritate de austrieci şi care aparţine Italiei) au fost soluţionate, după negocieri îndelungate, prin pachetul de reforme adoptat de statul italian în decembrie 1969, care prevede o largă autonomie locală acordată provinciei Bolzano şi care le-a permis locuitorilor să întărească legăturile cu Austria şi cu Germania, ale căror investiţii au condus la îmbunătăţirea situaţiei economice din regiunea tiroleză. Iar de când Austria a devenit membră a Uniunii europene, locuitorii Tirolului de Sud speră la constituirea regiunii Tirol, fapt care ar conduce la înlăturarea graniţei de pe Brenner4.

4 Informaţii preluate din Modelul Tirolului de Sud, DRE/DASD 1995.

În ceea ce priveşte legile privind sprijinirea minorităţilor naţionale care se află pe teritoriul altor state, legi adoptate de către statele-mamă (deci unilateral), putem aduce exemplul Bulgariei. În legea din 11 aprilie 2000 se prevede că statul bulgar încurajează crearea de condiţii favorabile pentru bunăstarea bulgarilor care trăiesc în afara graniţelor ţării, cu respectarea principiilor dreptului internaţional şi a legislaţiei statului respectiv şi în scopul protejării intereselor legitime a acestor bulgari. În continuare, se arată că statul bulgar spriiină organizaţiilor de bulgari din afara graniţelor ţării, ale căror activităţi sunt îndreptate către conservarea şi dezvoltarea limbii, culturii şi tradiţiilor religioase bulgare. Consiliul de miniştri bulgar este organismul principal de coordonare şi decizie în activitatea de sprijinire a bulgarilor de peste graniţă.

 

4. LEGITIMAŢIILE (DE MAGHIAR)

 

Pe plan internaţional (şi avem în vedere lumea democrată) există o puternică reticenţă faţă de actele de identitate care, prin menţiuni despre caracteristici etnice, rasiale, religioase etc. ale persoanei în cauză, fac ca această persoană să fie afiliată unui anumit grup. Acest fapt prezintă riscul de a facilita, în perioade de criză, abuzurile în privinţa drepturilor omului pe criteriu de apartenenţă la un anumit grup, indivizii fiind uşor identificabili din acest punct de vedere. Exemple istorice sunt la îndemână: genocidurile din Germania nazistă (împotriva evreilor) şi din Rwanda (împotriva populaţiei Tutsi) au fost mult uşurate de existenţa actelor de identitate cu menţiuni despre originea etnică.

Mai recent, în Statele Unite, Marea Britanie, Canada şi Australia, state care, în prezent, nu emit acte de identitate gen buletine de identitate pentru cetăţenii lor, propunerile de introducere de asemenea acte au generat controverse cu privire la controlul guvernamental asupra indivizilor şi la încălcarea vieţii private. Tot de curând (iulie 2000), după ce a primit numeroase critici din interior şi din exterior, statul grec a renunţat la menţiunile cu privire la religie de pe actele de identitate5.

  

5 Pentru detalii: Jim Fussel,Group Classification on National ID Cards as a Facilitating Factor in Genocide, Ethnic Cleansing, and Widespread Violations of Human Rights, pe site-ul organizaţiei Prevent Genocide International (http://www.preventgenocide.org).

